Evgheni Putin, vărul liderului de la Kremlin, a murit la câteva zile după ce a împlinit vârsta de 90 de ani, relatează presa rusă, precizând că funeraliile au avut loc duminică, 10 martie.
Știrea despre decesul lui Evgheni Putin a fost dată inițial de IvanovoNews, care se referă la surse sigure, cum ar fi "prieteni comuni" și "colegi de clasă" ai fiicei vărului dictatorului rus.
Evgheni Putin a fost înmormântat duminică, în orășelul Suzdal, din regiunea Vladimir, unde și-a trăit ultimii ani din viață. El a activat până în 2002 ca urolog în orașul Ivanovo, reședința regiunii cu același nume, după care s-a mutat la Moscova, iar de acolo la Suzdal.
Evgheni Putin are doi copii: Mihail și Anna. Mihail Putin deține din 2018 un post de vicepreședinte al Gazprom, în timp ce sora sa Anna este căsătorită cu guvernatorul regiunii Kemerovo, Serghei Țivilev, și administrează, printr-un decret al liderului de la Kremlin, un fond de susținere a soldaților implicați în invazia din Ucraina. În plus, datorită soțului ei, Anna Țivileva controlează una dintre cele mai mari mine de cărbune din Rusia.
Kremlinul neagă legătura de rudenie dintre Vladimir Putin și Anna Țivileva, dar o recunoaște pe cea dintre dictatorul rus și Mihail Putin. Potrivit spuselor lui Peskov, Mihail Putin este o "rudă îndepărtată" a liderului de la Kremlin, iar cei doi nu mențin legătura, ceea ce este greu de crezut.